Foto: Hina

DERBI Dinama i Hajduka ipak nije prošao bez incidenata. Nakon utakmice 41 osoba je privedena, a jedna od njih, doznajemo jutros iz zagrebačke policije, zbog osnovane sumnje da je u nogu pištoljem propucala 31-godišnjaka kojem je pomoć pružena u Klinici za traumatologiju.

>>> Policija tjerala Boyse pendrecima, Uefa zabilježila "Za dom spremni"

Do velikog sukoba došlo je u Heinzelovoj ulici broj 66 u Zagrebu, u prostorijama udruge veterana BBB-a. Skupina koja je upala u udrugu verbalno i fizički se sukobila s veteranima, a tučnjava se potom preselila na ulicu. Jedna je osoba izvadila pištolj i lakše ranila 31-godišnjaka. Dva veterana BBB-a teško su ozlijeđena, riječ je o osobama starim 39 i 47 godina. Pomoć im je pružena u KB Dubrava. Sukob se dogodio nakon utakmice, oko 19 sati.

Tekst se nastavlja ispod oglasa

Policija Indexu još ne može potvrditi da je pištolj upotrijebio pripadnik veteranske udruge BBB-a, kao niti informaciju jesu li sukob inicirala grupa koja je upala u prostoriju i čiji je pripadnik završio s prostrjelnom ranom. Istraga je još u tijeku.

Nije prvi put da policija intervenira u udruzi veterana BBB-a. U svibnju ove godine, također nakon derbija, u prostorije je bačen suzavac. Ozlijeđenih nije bilo, ali nastala je materijalna šteta od oko pola milijuna kuna prema procjenjenom ulaganju u prostorije. Veterani su taj potez nazvali terorističkim činom. S veternima BBB-a Index je proteklih godina razgovarao u više navrata, posebno oko uloge koju Zdravko Mamić ima u funkcioniranju njihove udruge. Veterani nisu nikada bili kontra Mamića, a to su im zamjerili mnogi Boysi koji su nad drugoj (trećoj, četvrtoj...) strani. Dinamovi navijači su razjedinjeni i sve su češći njihovi međusobni obračuni.